Иван Суриков
Тишина и мрак…

Превод от руски: Иванка Павлова, —

chitanka.info

Тишина и мрак… Угасна

лампата. Лежа

сам и взирайки се в мрака,

в блянове кръжа.

Роят от мечти вълшебни

сладостно расте:

ту в душата ми долитат,

ту отлитат те.

Къщичка красива виждам,

цяла в светлина.

Нейната градина тъмна

дреме в тишина.

Въздухът благоухае,

смях звъни в дома.

Чакам в двора под върбата

в нощната тъма.

А тупти сърцето младо.

С пламнала уста

я очаквам: приближава

тя като мечта.

Страст и огън озаряват

милите очи.

Нежна славеева песен

надалеч ечи.

За прегръдка я привличам

с трепетни ръце.

Галят нейните къдрици

моето лице.

Тя признания свенливи

с шепот тих реди.

Чувствам щастие безмерно

в своите гърди.

За целувка ми поднася

устни като зной.

И долитат смях и песни

в нощния покой…

Ах, нима така отдавна

бяха тези дни?

Моето сърце изстина

и се вкамени.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.